Tarybos reglamentas (EB) Nr. 602/2004
2004 m. kovo 22 d.
iš dalies keičiantis Reglamentą (EB) Nr. 850/98 dėl giliavandenių koralų rifų apsaugos nuo žvejybos traleriais poveikio zonoje į šiaurės vakarus nuo Škotijos
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą
atsižvelgdama į Europos Parlamento nuomonę [1]
kadangi:
(1) 2002 m. gruodžio 20 d. Tarybos reglamento (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką [2] 2 straipsnis numato, kad bendrąja žuvininkystės politika reikia atsargiai taikyti priemones, mažinančias žvejybos poveikį jūros ekosistemoms.
(2) 1998 m. kovo 30 d. Tarybos reglamentas (EB) Nr. 850/98 dėl žuvininkystės išteklių apsaugos, taikant technines priemones jūrų gyvūnų jaunikliams apsaugoti, [3] nustato dugninės velkamos įrangos panaudojimo apribojimus.
(3) Atsižvelgiant į naujausius mokslo pranešimus, visų pirma, į Tarptautinės jūrų tyrinėjimo tarybos pranešimus, buvo aptiktos ir tiksliai pažymėtos žemėlapyje giliavandenių koralų kolonijos (Lophelia pertusa) zonoje į šiaurės vakarus nuo Škotijos, priklausančioje Jungtinės Karalystės jurisdikcijai. Atrodo, kad šių kolonijų, žinomų kaip "Darwin Mounds", apsaugos būklė gera, tačiau pastebimos dugninių tralerių padarytų pakenkimų žymės.
(4) Moksliniai pranešimai rodo, kad tokie kolonijų tipai yra svarbių ir labai įvairių biologinių bendruomenių buveinė. Daugelyje forumų nuspręsta, kad buveinėms reikalinga prioritetinė apsauga. Visų pirma, į nykstančių buveinių sąrašą Šiaurės Rytų Atlanto jūrinės aplinkos apsaugos konvencija (OSPAR konvencija) neseniai įtraukė giliavandenius koralų rifus.
(5) 1992 m. gegužės 21 d. Tarybos direktyva 92/43/EEB dėl natūralių buveinių ir laukinės faunos bei floros apsaugos įtraukia rifus į natūralias, į Bendrijos interesų sferą patenkančias buveines, kurių apsaugai būtina nustatyti specialias apsaugos zonas [4]. Jungtinė Karalystė oficialiai pareiškė apie savo ketinimus paskirti Darwin Mounds kaip specialią apsaugos zoną siekdama apsaugoti tokį buveinės tipą, vykdydama savo įsipareigojimus, numatytus minėtoje direktyvoje.
(6) Remiantis mokslo įrodymais, atstatyti žalą, kurią padarė per dugną velkama tralinė įranga, yra neįmanoma arba labai sunku, ir tai trunka labai ilgai. Dėl šios priežasties zonoje aplink Darwin Mounds tikslinga uždrausti dugninius tralerius ir panašią įrangą.
(7) Dėl šios priežasties reikia atitinkamai iš dalies pakeisti Reglamentą (EB) Nr. 850/98,
PRIĖMĖ ŠĮ REGLAMENTĄ:
1 straipsnis
Prie Reglamento (EB) Nr. 850/98 30 straipsnio pridedama tokia 4 dalis:
"4. Laivams draudžiama naudoti bet kokius dugninius tralus arba panašius velkamuosius tinklus, kurie liečiasi prie jūros dugno zonoje, apribotoje linija, jungiančia šias koordinates:
Platuma 59o54 Š | Ilguma 6o55 V |
Platuma 59o47 Š | Ilguma 6o47 V |
Platuma 59o37 Š | Ilguma 6o47 V |
Platuma 59o37 Š | Ilguma 7o39 V |
Platuma 59o45 Š | Ilguma 7o39 V |
Platuma 59o54 Š | Ilguma 7o25 V" |
2 straipsnis
Šis reglamentas įsigalioja 2004 m. rugpjūčio 23 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 22 d.